CELEX: 32017D1388
Language: el
Date: 2017-07-17 00:00:00
Title: Απόφαση (ΕΕ) 2017/1388 του Συμβουλίου, της 17ης Ιουλίου 2017, για τη σύναψη συμφωνίας-πλαισίου μεταξύ της Ευρωπαϊκής Ένωσης και του Κοσσυφοπεδίου (Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση του Συμβουλίου Ασφαλείας των Ηνωμένων Εθνών 1244/1999 και τη γνώμη του Διεθνούς Δικαστηρίου σχετικά με τη Διακήρυξη της ανεξαρτησίας του Κοσσυφοπεδίου. ) σχετικά με τις γενικές αρχές για τη συμμετοχή του Κοσσυφοπεδίου σε προγράμματα της Ένωσης

27.7.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 195/1
               
            ΑΠΌΦΑΣΗ (ΕΕ) 2017/1388 ΤΟΥ ΣΥΜΒΟΥΛΊΟΥ
      της 17ης Ιουλίου 2017
      για τη σύναψη συμφωνίας-πλαισίου μεταξύ της Ευρωπαϊκής Ένωσης και του Κοσσυφοπεδίου (*1) σχετικά με τις γενικές αρχές για τη συμμετοχή του Κοσσυφοπεδίου σε προγράμματα της Ένωσης
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 212, σε συνδυασμό με το άρθρο 218 παράγραφος 6 στοιχείο α) δεύτερο εδάφιο και το άρθρο 218 παράγραφος 7,
      Έχοντας υπόψη την πρόταση της Ευρωπαϊκής Επιτροπής,
      Έχοντας υπόψη την έγκριση του Ευρωπαϊκού Κοινοβουλίου (1),
      Εκτιμώντας τα ακόλουθα:
      
                  (1)
               
               
                  Σύμφωνα με την απόφαση του Συμβουλίου (ΕΕ) 2016/2053 (2), η συμφωνία-πλαίσιο μεταξύ της Ευρωπαϊκής Ένωσης και του Κοσσυφοπεδίου σχετικά με τις γενικές αρχές για τη συμμετοχή του Κοσσυφοπεδίου σε προγράμματα της Ένωσης («η συμφωνία») υπεγράφη στις 25 Νοεμβρίου 2016, με την επιφύλαξη της σύναψής της σε μεταγενέστερη ημερομηνία.
               
            
                  (2)
               
               
                  Στις 14 Δεκεμβρίου 2010 το Συμβούλιο δήλωσε ότι προσβλέπει στην παραλαβή πρότασης της Επιτροπής που θα επέτρεπε τη συμμετοχή του Κοσσυφοπεδίου σε προγράμματα της Ένωσης. Απαραίτητη προϋπόθεση για τη συμμετοχή αυτή είναι η σύναψη της συμφωνίας.
               
            
                  (3)
               
               
                  Στόχος της συμφωνίας είναι η Ένωση να λάβει μέτρα οικονομικής, χρηματοοικονομικής και τεχνικής συνεργασίας με το Κοσσυφοπέδιο σύμφωνα με το άρθρο 212 της Συμφωνίας για τη λειτουργία της Ευρωπαϊκής Ένωσης.
               
            
                  (4)
               
               
                  Η σύναψη της συμφωνίας δεν προδικάζει τη θέση των κρατών μελών σχετικά με το καθεστώς του Κοσσυφοπεδίου, η οποία θα αποφασιστεί σύμφωνα με τις εθνικές πρακτικές και το διεθνές δίκαιο. Κανένας από τους όρους, τις διατυπώσεις ή τους ορισμούς που χρησιμοποιούνται στην παρούσα απόφαση, τη Συμφωνία, συμπεριλαμβανομένου του παραρτήματος, ή στα προγράμματα της Ένωσης δεν συνιστά αναγνώριση του Κοσσυφοπεδίου ως ανεξάρτητου κράτους από την Ένωση ούτε συνιστά αναγνώριση του Κοσσυφοπεδίου ως ανεξάρτητου κράτους από επιμέρους κράτη μέλη εφόσον δεν έχουν ήδη προβεί σε τέτοιου είδους αναγνώριση.
               
            
                  (5)
               
               
                  Η συμφωνία θα πρέπει να εγκριθεί,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Εγκρίνεται, εξ ονόματος της Ευρωπαϊκής Ένωσης, η συμφωνία-πλαίσιο μεταξύ της Ευρωπαϊκής Ένωσης και του Κοσσυφοπεδίου σχετικά με τις γενικές αρχές για τη συμμετοχή του Κοσσυφοπεδίου σε προγράμματα της Ένωσης.
      Το κείμενο της συμφωνίας επισυνάπτεται στην παρούσα απόφαση.
      Άρθρο 2
      Ο πρόεδρος του Συμβουλίου, εξ ονόματος της Ευρωπαϊκής Ένωσης, πραγματοποιεί την κοινοποίηση που προβλέπεται στο άρθρο 10 της συμφωνίας (3).
      Άρθρο 3
      Η Επιτροπή εξουσιοδοτείται να ορίσει, εξ ονόματος της Ένωσης, τους ειδικούς όρους και τις προϋποθέσεις που ισχύουν για τη συμμετοχή του Κοσσυφοπεδίου σε κάθε συγκεκριμένο ενωσιακό πρόγραμμα, συμπεριλαμβανομένης της καταβλητέας χρηματοδοτικής συνεισφοράς, σύμφωνα με το άρθρο 5 της συμφωνίας. Η Επιτροπή τηρεί ενήμερη την αρμόδια ομάδα εργασίας του Συμβουλίου.
      Άρθρο 4
      Η παρούσα απόφαση αρχίζει να ισχύει την επομένη της έκδοσής της.
      
         Βρυξέλλες, 17 Ιουλίου 2017.
         
            
               Για το Συμβούλιο
            
            
               Η Πρόεδρος
            
            F. MOGHERINI
         
      
      
         (*1)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση του Συμβουλίου Ασφαλείας των Ηνωμένων Εθνών 1244/1999 και τη γνώμη του Διεθνούς Δικαστηρίου σχετικά με τη Διακήρυξη της ανεξαρτησίας του Κοσσυφοπεδίου.
      
         (1)  Έγκριση της 4ης Ιουλίου 2017 (δεν έχει ακόμη δημοσιευθεί στην Επίσημη Εφημερίδα).
      
         (2)  Απόφαση (ΕΕ) 2016/2053 του Συμβουλίου, της 14ης Νοεμβρίου 2016, για την υπογραφή, εξ ονόματος της Ευρωπαϊκής Ένωσης, της συμφωνίας-πλαίσιο μεταξύ της Ένωσης και του Κοσσυφοπεδίου* σχετικά με τις γενικές αρχές για τη συμμετοχή του Κοσσυφοπεδίου σε προγράμματα της Ένωσης (ΕΕ L 319 της 25.11.2016, σ. 1).
      
         (3)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.